15 ຄົນ ເສຍຊີວິດ ໃນການ​ໂຈມ​ຕີ​ ຄັ້ງ​​ໃໝ່​ ຢູ່ອີຣັກ (ວີດີໂອ)
ການ​ໂຈມ​ຕີ ​ໃນອີຣັກຮອບໃໝ່ ໄດ້ສັງຫານ​ຊີ​ວິດ 15 ຄົນ ກ່ອນ​ໜ້າ​ການ​ເລືອກ​ຕັ້ງ ສະມາຊິກ​ສະພາ​ແຫ່ງ​ຊາດຂອງປະ​ເທດ ຊຶ່ງຈະມີຂຶ້ນໃນອີກບໍ່ເທົ່າໃດມື້ ຂ້າງໜ້ານີ້.
ການໂຈມຕີໃນອີຣັກ ໄດ້ສັງຫານຊີວິດ 15 ຄົນໃນວັນເສົາ ມື້ວານນີ້ ຊຶ່ງເປັນການກໍ່ຄວາມຮຸນແຮງຮອບໃໝ່ ກ່ອນໜ້າ ການເລືອກຕັ້ງ ສະ ມາຊິກສະພາແຫ່ງຊາດຂອງປະເທດ ຊຶ່ງຈະມີຂຶ້ນໃນອີກບໍ່ເທົ່າໃດມື້ ຂ້າງໜ້ານີ້ ເຈົ້າໜ້າທີ່ກ່າວວ່າ ຢ່າງນ້ອຍ 6 ຄົນໄດ້ເສຍຊີວິດ ໃນການ ໂຈມຕີສອງ ຄັ້ງ ຢູ່ໃນນະຄອນຫຼວງ Baghdad ໃນຂະນະທີ່ ຄວາມຮຸນແຮງຢູ່ເຂດ ອື່ນໆ ໄດ້ສັງຫານອີກເກືອບ 10 ຄົນ ຄວາມຮຸນແຮງເຫຼົ່ານີ້ເກີດຂຶ້ນນຶ່ງມື້ ຫຼັງຈາກມື້ທີ່ມີຜູ້ເສຍຊີວິດ ຢ່າງນ້ອຍ 33 ຄົນຍ້ອນການວາງລະເບີດ ຢູ່ບ່ອນໂຄສະນາຫາສຽງ ຂອງຊາວ Shi’ite ລະເບີດໄດ້ແຕກຂຶ້ນໃນວັນສຸກ ຂະນະທີ່ພວກສະໜັບສະໜຸນ ກຸ່ມ Asaib Ahl al-Haq ຈຳນວນ 10,000 ຄົນໄດ້ເຕົ້າໂຮມກັນ ຢູ່ສະໜາມກິລາແຫ່ງນຶ່ງ ໃນພາກຕາເວັນອອກ ຂອງນະຄອນຫຼວງ Baghdad ກຸ່ມລັດອິສລາມໃນອີຣັກແລະ Levant ທີ່ແຍກໂຕອອກມາຈາກກຸ່ມກໍ່ການຮ້າຍອາລກາ ອີດານັ້ນ ໄດ້ອ້າງເອົາຄວາມຮັບຜິດຊອບສຳລັບການໂຈມຕີໃນຄັ້ງນີ້ ກຸ່ມດັ່ງກ່າວເວົ້າວ່າ ຕົນໄດ້ວາງລະເບີດ ເພື່ອແກ້ແຄ້ນຕໍ່ການສັງຫານຊາວຊຸນນີ່ ຂອງພວກ ທະຫານຊີໄອທ໌ ສະມາຊິກຂອງກຸ່ມ Asaib Ahl al-Haq ຫຼາຍຄົນ ໄດ້ໄປສູ້ລົບຢູ່ໃນສົງຄາມການເມືອງ ຂອງຊີເຣຍ ຄຽງບ່າຄຽງໄຫລ່ກັບກຳລັງທະຫານທີ່ຈົງຮັກພັກດີຕໍ່ ປະທານາທິບໍດີ Bashar al-Assad ແຫ່ງຊີເຣຍ